**ПРАВИЛНИК**

**ЗА ОРГАНИЗАЦИЯТА И ДЕЙНОСТТА НА ВРЕМЕННАТА КОМИСИЯ ПО**

**ПРОГРАМА "ПЛОВДИВ ЗА МЛАДИТЕ" КЪМ ОБЩИНА ПЛОВДИВ ЗА ФИНАНСИРАНЕ НА МЛАДЕЖКИ ПРОЕКТИ**

(Приет с решение № 299, взето с Протокол № 14 от 02. 08. 2012 г., изм. и доп. с решение № 407,взето с Протокол №15 от 13.09.2016г. )

**I. ОБЩИ ПОЛОЖЕНИЯ**

Чл. 1. Този правилник урежда организацията и правилата за работа на Временната комисия по програма "Пловдив за младите" за финансиране на младежки проекти създадена с решение на Общинския съвет - Пловдив с Решение № 299, взето с Протокол № 14 от 02. 08. 2012 г.

Чл. 2. (1) Програмата представлява разпределение на средства за младежки дейности, осигурявани ежегодно от собствения бюджет на Община Пловдив.

(2) Освен приходите по ал. 1, Общинският съвет - Пловдив, може да предвиди други приходи по програмата, привлечени по проекти, от фондовете на Европейския съюз, други донори или при актуализацията на бюджета за съответната година.

Чл. 3. Общинският съвет - Пловдив:

1. избира и освобождава членовете на Временната комисия;

2. приема Правилник за организацията и работата на Временната комисия по програма "Пловдив за младите" за разпределение на средства за младежки проекти, както и измененията, допълненията и отмяната на отделни негови текстове;

3. приема отчетите за работата и състоянието на програма "Пловдив за младите";

4. контролира дейността на Временната комисия по програма "Пловдив за младите";

5. определя средствата, които ще се разпределят по програмата;

Чл. 4. Разходите по управлението и ползването на външни услуги, свързани с работата на временната комисия по програмата "Пловдив за младите" за разпределяне на средства за младежки дейности, са за сметка на бюджета на Община Пловдив.

**II. ЦЕЛИ И ПРИОРИТЕТИ НА ПРОГРАМА "ПЛОВДИВ ЗА МЛАДИТЕ"**

Чл. 5. Целите и приоритетните дейности на Програмата са:

(1 ).Основна цел на програмата е съхраняване, развиване и инвестиране в младежта като социален капитал на общината. Тя е израз на местната политика за изграждане и укрепване капацитета на младежките организации, която включва придобиването на умения и практика в работата по проекти. Програмата подпомага решаването на конкретни проблеми и задоволява потребности, определени от младите хора в общината. Тя финансира осъществяването на проекти от младежки неправителствени организации на местно равнище.

(2). Приоритетни за програмата са следните дейности:

1. Проучване на състоянието и потребностите на младите хора в общината според спецификата им

2. Създаване на младежки пространства/зони (младежки клубове, обществени и информационни центрове, центрове за услуги и др.), организирани от самите млади хора съобразно потребностите и интересите им според спецификата на града ни и за целите на бъдещото му развитие

3. Социално включване на младите пловдивчани посредством конкретни инициативи и дейности за придобиване на личностен, професионален и социален опит, приложим в бъдеще според икономическите, социални и културни особености на района ни

4. Помощ и взаимопомощ между младежи и структури в социална изолация и сътрудничеството им с институции на Община Пловдив

5. Подобряване на физическата дееспособност, повишаване на здравословния статус и двигателната култура на младите в град Пловдив с помощта на неформалното образование чрез спорт, творчество и наука в свободното време

6. Повишаване конкурентноспособността и адаптивността на младите хора по отношение търсенето и намирането на работа и повишаването на професионалната им подготовка, бъдещо развитие на перспективни ниши и сектори на територията на град Пловдив предвид техните особености и с помощта на младите

(3).Обхват на проектите - Общински - проект, който се осъществява в рамките на Община Пловдив, като инициативната група на проекта, екипът на проекта и участниците в проекта трябва да живеят или да учат на територията на общината

**III. ОРГАНИ НА УПРАВЛЕНИЕ НА ВРЕМЕННАТА КОМИСИЯ ПО ПРОГРАМА "ПЛОВДИВ ЗА МЛАДИТЕ"**

Чл. 6. Органи на управление са:

1. Временната комисия по програма "Пловдив за младите" за разпределение на средства за младежки дейности;

2. Председател и заместник-председател, които се избират на първото заседание на временната комисия по програмата "Пловдив за младите".

Чл. 7. (1) Временната комисия по програма "Пловдив за младите" за разпределение на средства за младежки дейности се състои от 8 члена: 7 (седем) общински съветници и 1 (един) представител на общинската администрация;

(2) Членовете на Временната комисия по програмата "Пловдив за младите", се избират с решение на Общинския съвет - Пловдив, взето с мнозинство от повече от половината от общия брой на съветниците;

(3) Мандатът на членовете на временната комисия по програма "Пловдив за младите" е еднакъв с мандата на Общинския съвет - Пловдив, който ги е избрал.

(4) Членовете на временната комисия по програмата "Пловдив за младите" се освобождават предсрочно от заеманата длъжност при:

1. подаване на оставка пред Общинския съвет - Пловдив;

2. трайна невъзможност да изпълняват задълженията си повече от 3 месеца;

3. напускане на заеманата длъжност;

4. системни нарушения на задълженията си и правилника;

5. осъждане на лишаване от свобода с влязла в сила присъда;

6. смърт;

(5) До изтичането на мандата на временната комисия освободените места се попълват от органа, който е избрал освободения член - Общински съвет - Пловдив.

Чл. 8. Временната комисия по програма "Пловдив за младите" за разпределение на средства за младежки дейности:

1. осигурява реализирането на целите и приоритетите на програмата, изброени в чл.5;

2. изготвя и внася за утвърждаване от Общинския съвет - Пловдив, бюджета на програмата за съответната година в срок до 31.12. на предходната година;

3. изготвя и внася в Общинския съвет - Пловдив, тримесечни отчети за дейността и състоянието на подадените и одобрени проекти по програма "Пловдив за младите";

4. осъществява текущ контрол на дейността на комисията и следи за точното изпълнение на правилата за работа на програмата и настоящия правилник;

5. прави разпределение на членовете си при осъществяване на контрол по проектите финансирани от Програмата;

6. проверява междинните отчети на проектите, финансирани от програмата;

7. прави мотивирани предложения във връзка с дейността си пред Общинския съвет - Пловдив, които се внасят чрез докладни записки, подписани от председателя и заместник-председателя на временната комисия по програмата "Пловдив за младите';

8. одобрява предложените от председателя на временната комисия правила и срокове за разглеждане на исканията на кандидатстващи за средства от програмата младежки организации и структури, придружени с определени в правилата пакет формуляри;

9. Изработва и представя за одобрение от Общински съвет - Пловдив формулярите за кандидатстване по програмата "Пловдив за младите";

Чл. 9. (1) Временната комисия избира свои председател и заместник-председател от състава на своите членове.

(2) Председателят на временната комисия по програма "Пловдив за младите" е Общински съветник и ръководи заседанията на комисията и организира текущата й дейност. При отсъствие на председателя неговите функции се изпълняват от заместник- председателя.

Чл. 10. (1) Временната комисия по програма "Пловдив за младите" се събира редовно на заседания най-малко два пъти месечно и взема решения, ако присъстват повече от половината от членовете на комисията.

(2) Заседанията се свикват от председателя на комисията или по искане на една трета от членовете на комисията.

(3) Решенията на временната комисия се приемат с обикновено мнозинство.

(4) На заседанията на временната комисия по програма "Пловдив за младите" се водят протоколи, които се подписват от председателя и присъстващите членове на комисията.

Чл. 11. Председателят на временната комисия по програмата "Пловдив за младите":

1. осъществява текущо оперативно ръководство на дейността на комисията;

2. подготвя и внася за одобрение от комисията всички постъпили проектни предложения по определения формуляр от Общински съвет - Пловдив на кандидатстващите младежки организации правилата за разглеждане, които да предвиждат сроковете за разглеждане на исканията и необходимия за разглеждането пакет от документи, отнасящи се за отпускането на средствата в определените три сесии годишно;

3. изготвя тримесечни отчети за дейността на комисията, които се внасят за одобрение първо в комисията след което от Общински съвет Пловдив;

4. подготвя необходимите документи и проекторешенията на комисията, свързани с предоставянето или не на средства по отпускане на средства по програма "Пловдив за младите"

5. внася проекти, доклади, отчети, предложения и материали в Общинския.съвет - Пловдив, и в комисията;

л

6. подписва всички платежни документи по разплащанията и прехвърляне на средства от програмата на основата на съответното решение на комисията или до Общинския съвет - Пловдив;

7. организира и контролира воденето на регистрите и книгите по програмата "Пловдив за младите" ;

8. изисква и представя информация на звената на общинската администрация;

9. организира разпределението на членовете на комисията като наблюдатели по финансираните проекти от програмата "Пловдив за младите" и при временните и крайните отчети на проектите;

10. предлага на Кмета на Община Пловдив да сключва договори с организациите и сдруженията за отпускане на средствата.

**IV. ПРАВИЛА ЗА РАБОТА НА ПРОГРАМАТА**

Основни предпоставки за финансиране на проектите:

Чл. 12. (1) Всички условия за финансово подпомагане на одобрените проекти за младежки дейности, разходването и отчитането на предоставените финансови средства, както и взаимните права и задължения се уреждат с договор между Кмета на Община Пловдив и организацията-изпълнител. Този договор се изготвя по установен в Програмата образец и съобразно правомощията на Кмета на Община Пловдив. В срок до 45 дни след подписването на договора се превеждат 60% от одобрената от Комисията по проекта сума, а останалите 40% - се превеждат след успешното приключване и реализиране на проекта. В случай че по време на проектните дейности се констатират нарушения или проектът е прекратен или неосъществен, цялата преведена сума от Община Пловдив подлежи на връщане в срок от 10 дни. Към нея се начисляват средни лихви по депозитите за периода от превеждането й до съответното й връщане по сметката на Общината.

(2) .Всяка наложителна промяна в процеса на осъществяването на проекта в рамките на 10 работни дни съответната финансирана организация уведомява писмено администриращия служител и действа съгласно сключения договор.

(3) . Договорните отношения по проекта приключват с подписването на приемателно-предавателен протокол между Кмета на Община Пловдив и организацията-изпълнител, с който се одобрява крайният отчет по проекта.

(4) . Целите на програмата се реализират въз основа на следните предпоставки:

1 .Партньорство и сътрудничество с младежки структури и организации;

2. Експертни становища, споразумения, проекти и предложения;

Отчетност и контрол:

Чл. 13. (1) Средствата по програмата се получават по банков път, като се превеждат от бюджета на Община Пловдив. Средствата се превеждат по банков път на съответната организация, сдружение или младежка структура в български лева.

(2) Счетоводното обслужване по програма "Пловдив за младите" се извършва от специалисти на Дирекция "Финансова политика" на Община Пловдив, а Главният счетоводител на общината организира и контролира счетоводното обслужване на програмата.

Чл. 14. Всички платежни документи по разплащанията и прехвърляне на средства за одобрени проекти по програма "Пловдив за младите" на основата на съответното решение на Временната комисия се подписват и от Главния счетоводител на Община Пловдив.

Чл. 15. (1) Контролът върху дейността на програмата "Пловдив за младите" се осъществява от Временната комисия и Общинския съвет - Пловдив, чрез:

1. тримесечни отчети за дейността по програмата за финансиране на младежки дейности по подадените проекти, докладвани пред Общински съвет - Пловдив от председателя на Временната комисия по програма "Пловдив за младите", които съдържат:

а) брой на постъпилите проекти и проектни фишове от кандидатстващи организации;

б) опис на всички утвърдени предложения за финансиране на младежки проекти;

в) разходи за техническото обслужване и външни услуги за дейността на Временната комисия по програмата "Пловдив за младите";

д) други важни обстоятелства и данни, свързани с дейността на Временната комисия и по програмата "Пловдив за младите";

2. тримесечни отчети за дейността на Временната комисия по програмата "Пловдив за младите", който се внася за приемане от Общинския съвет - Пловдив, които съдържат:

а) анализ на тримесечните отчети за дейността на временната комисия и програмата "Пловдив за младите, изготвени от председателя на временната комисия и приет с обикновено мнозинство от комисията по предходната точка и съдържащи изброените в т. 1 данни;

б) Анализ на годишния отчет за отпуснатите средства по програмата "Пловдив за младите";

(2) По решение на Общинския съвет - Пловдив, по всяко време могат да се изискват данни и информация, свързани с воденето на регистри и книги и информация за кандидатстващите и спечелили организации средства от програмата "Пловдив за младите", спазването на сроковете, последователността и реда на разглеждането на отправените към временната комисия искания за финансиране на младежки проекти по програмата "Пловдив за младите", както и всякакви други данни и информация за дейността на временната комисия.

Регистри, книги и архиви

Чл. 16. (1) Временната комисия по програма "Пловдив за младите" води следните регистри и книги:

1. Регистър на постъпилите искания за финансиране на младежки проекти по програма "Пловдив за младите";

2. Регистър на одобрените проекти по програмата;

3. протоколна книга за решенията на временната комисия;

4. дневник за входящи и изходящи искания от временната комисия;

5. тримесечните отчети за работата на членовете на комисията като наблюдаващи проекти за тяхното изпълнение;

6. тримесечните отчети на временната комисия, внасяни за одобрение от Общински съвет - Пловдив;

(2) Председателят упълномощава заместник-председателя или член на временната комисия, който да организира и поддържа неговия архив, който съдържа всички шестмесечни и тримесечни отчети, досиета на одобрените и отхвърлени искания за финансиране на младежки проекти по програмата и всички документи, свързани с тях, както и други документи, отнасящи се до дейността на временната комисия.

(3) Деловодната отчетност и книгите на комисията се водят и съхраняват според общите правила за прошнурована и прономерована документация, а архивът по програмата се организира и съхранява според правилата за служебните архиви.

**V. КОНФЛИКТ НА ИНТЕРЕСИ**

Чл. 17. Всички членове на временната комисия, чийто организации, в които те заемат ръководна или контролна длъжност и подават проектни документи за кандидатстване по програма "Пловдив за младите", нямат право да участват в обсъждането, както и право на глас или да бъдат наблюдатели в проекти подавани от съответните организации.

Чл. 18. Членове на Временната комисия по чл.З, т.1, заемащи ръководни или контролни длъжности в организации, които подават проектни предложения за кандидатстване по програма „Пловдив за младите":

1. нямат право да участват в обсъждането на тези предложения;

2. нямат право на глас в заседанията на комисията, в които се разглеждат тези предложения;

3. не могат да бъдат наблюдатели на одобрени от комисията проектни предложения, подадени от такива организации.

**VI. ДОПЪЛНИТЕЛНИ РАЗПОРЕДБИ**

§ 1. (1). За своята дейност по функционирането на програмата "Пловдив за младите", членовете на временната комисия получават ежемесечно възнаграждение за сметка на бюджета на Община Пловдив в размер на една минимална работна заплата за страната.

(2) Заповедите за възнагражденията по предходната алинея се издават от кмета на Община Пловдив.

**VII. ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Настоящият правилник е приет с Решение № 299, взето с Протокол № 14 от 02. 08. 2012 г. на Общинския съвет - Пловдив, изменен с решение №407 взето с Протокол № 15 от 13.09.2016г. и може да бъде изменян и допълван само от него и по същия ред.